1Ge Alaherɛ daarɛ bolika yu'uŋyu'uŋɔ la, pɔgɔhe la daa ihege mɛ dekɛ nyɛga la kaam te ba maahom la ba keŋɛ teŋa yoko la poan. 2Ban paɛ la, ba nyɛ' te kugukantɛ la te Yosefdoma dekɛ legele teŋa yoko nɔɔrɛ la belege mɛ ga'an zen'an kayema ha. 3Ban kɛn' bini la, ba ka nyɛ' to Daana Yesu se'em n daa ki' te ba tare en ta biŋe bini la. 4Ban ze'a yɛle tɛn'ɛha dena wa yele, bilam bilam te boraahe seyi' n yɛ' lɔgɔrɔ te to nyagera wa lagom ze'a la ba. 5Dabeem kɛn' ba te ba dɔnbelɛ teŋa ba nɛŋa. Ge, boraahe la yele ba te, Wane te yamam me nya wa'ana ɛɛra nɛra se'em n vɔe zen'sɛka te ba tara nɛresɛba n ki' biŋera? 6A ka boe kalam. A vo'e a kum la poan mɛ. Ya tɛn'ɛre n daa yele ya se'em n daa nan boe Galilee teŋa poan la? A daa yele ya te, 7La sontii ba dekɛ Asaala Dayɔa eŋɛ be'emdoma nu'uhen. Te ba wan kpa' mam punpuuredɔɔ zuo te n ki'. Ge dabeha atan' poan, n wan vo'e n kum mea poan. 8Bilam te pɔgɔhe la tɛɛn en yele ba se'em la. 9Depooren te ban lebe ta yele Yesu dɔlɔba la pia la ayema la la basɛba n lagom ba sɛla woo n eŋɛ. 10Pɔgɔse'ehe n yele dena wa dela Mari Magdalene la Yoanna la Yames ma Mari la pɔgɔse'ehe. 11Ban yele Yesu dɔlɔba la, ba tɛn'ɛhe te pɔgɔhe la n yele se'em la dela tɔgɔyooro. Bala ba ka sakɛ bo ban yele ba sɛla la. 12Ge Peter ihege zɔ' keŋɛ taŋa yoko la poan. N paɛ veehe behɛ bini la, a nyɛ' la fuseto te ba daa dekɛ pɔnbɛ iŋa la ma'an, ge a ka nyɛ' sɛla le pa'ahɛ. Depooren, te a ŋmɛregɛ lebe kule ge tɛn'ɛha a ma'an sɛla n eŋɛ wa. 13Daanden daarɛ mea la Yesu dɔlɔba la bayi' me n ye' Emmaus teŋa sore zuo. Yerusalem teŋa yɛ'a bini daa de wo mɛɛla ayopɔe. 14Ban ye' bala la, ba sɔnhere bɔ'ɔra la taaba yɛhera sɛla woo n eŋɛ wa. 15Te ban kene ge sɔnhera wana wa la, Yesu me paɛ ba zen'en lagom kena la ba. 16Ge Na'ayenɛ ka bahɛ ba te ba baŋɛ en. 17Yesu soke ba yeti, Bene yele n bala te ya kena ge tɔgɔra wa? Te ba ze'ele ki'i ge te ba sunya sagom. 18Ba ayema la yu'urɛ n de Kleopas la nya soke en te, Hon ma'an n nan de saansɛka n bo Yerusalem teŋa poan nan ka mina yelese'ere n eŋɛ bini ha dabeha wa? 19A lebehe soke yeti, Bene yɛla n eŋɛ? Ba lebehe en te, Yelese'a n eŋɛ yɛhera Nazaret teŋa boraa Yesu la. A daa dela nɔtɔgɔha. Na'ayenɛ n daa bo en paŋa te a tona yelekerehe tooma ge tɔgɔra enŋa Na'ayenɛ yelehom. Ge nɛra woo daa baŋɛ te Na'ayenɛ n bo en paŋa kaŋa wa. 20Te to malemadaana la to zuodoma daa dekɛ en tehɛ te ba bo sore te ba kpa' en. Ban daa bo sore la, ba daa kpa' en la punpuuredɔɔ zuo te a ki'. 21To me daa tare to potɛn'ɛra poan te a wan de'a se'em n wan fan' tomam Israel teŋa nɛreba bahɛ. Te yelese'ere n nya le pa'ahɛ dela zina dabaherɛ wa dela dabeha atan' n wane te yele ana wa eŋɛ wa. 22Ge pɔgɔse'ehe to lagaŋɔ la poan me daa eŋɛ tɔ la pakerɛ. Ba ihege la bolika yu'uŋyu'uŋɔ ha la keŋɛ taŋa la yoken. 23Ge ban paɛ bini la, ba ka nyɛ' iŋa la. Te ba lebena na yɛta te ba nyɛ' la sɛla te de nɛɛ ba zen'en. Ba yeti la daa dela Na'ayenɛ soŋoreba n daa nɛɛ na yele ba te Yesu vo'e a kum la poan. 24Pɔgɔhe la n daa yele bala, la to lagom la nɛreba basɛba me daa keŋɛ taŋa yoko la poan mɛ. Bama n daa paɛ la, ba daa nyɛ' la sɛla te pɔgɔhe la yele la. Ge ba daa ka nyɛ' Yesu. 25Ban daa ta yele wan wa woo ba'ahɛ la, a yele ba te, N sɔɔnrɔ, ya dela gɔɔnɔ. Se'ere n sɔe la, ya ka sakɛ la ya sunya zan'an zan'an bo nɔtɔgɔheba n yele se'em la. 26La dela ma'an te se'em te Yenɛ loe la nyɛ' namehe sena wa ba zuo ge nya nyɛ' pɛnka Na'ayenɛ zen'en. 27En daa yele ba dena wa ba'ahɛ la, a nya pa'alɛ ba mɛ soŋa soŋa te ba bɔkɛ Yenɛ gɔŋɔ la n yete sɛla yɛhera enŋa me yele la. A pɔhɛ la gɔŋseto te Moses golehɛ la tara tara la nɔtɔgɔheba n me golehɛ gɔŋseto la. 28Ban kene wa pɔnra teŋsɛka te ba yɛ'a la, Yesu eŋɛ ba mɛ wo a bote a tole la nɛŋa ha la. 29Ge ba zagahɛ ge yele en mɛ te, Yee la ho gan'anrɛ la tɔ te yenɛ la wone te de lo' me n bala. Bala te a yee ba zen'en. 30Te ban zin' te ba di' la, a dekɛ boroboro la mɛ bo Na'ayenɛ fara ge gɛn'ɛnhɛ bo ba. 31Bilam te Na'ayenɛ bahɛ te ba baŋɛ n de se'em. Ge a mɛlom ba zen'en. 32Ba yele taaba te, N tɔgɛ ne bo ne to ge pa'alɛ sore zuo yɛhera sɛla te ba golehɛ eŋɛ Yenɛ gɔŋɔ la vɔnrɛ n de se'em la, la eŋɛ to sunya nyɛlom. Ge bene n sɔe te to ka baŋɛ ne en? 33Te ba nya kɔ'ɔn ihege mɛ kalam lebe Yerusalem teŋa poan. Ban paɛ la, ba nyɛ' te Yesu dɔlɔba la pia la ayena la la basɛba la me lagahɛ taaba zin'an. 34Ba zin' yɛta te, Yelemɛŋɛrɛ, to Daana Yesu la vo'e a kum la poan mɛ. A nɛɛ a mɛŋa Simon zen'en mɛ! 35Bala te ba yele ba se'ere n eŋɛ sore zuo la la ban zin'ire te ba di' te a gɛn'ɛn boroboro la bo ba te baŋɛ en se'em. 36Ban kelom bɔna bini tɔgɔra mɛ yɛhera dena wa te Yesu kɔ'ɔn nɛɛ a mea ba zen'en, yele ba te, Na'ayenɛ bo ya sunma'ahom. 37Dabeem kɛn' ba mɛ ban tɛn'ɛha te ba nyɛ' la kɔkɔ la zuo. 38Bala te Yesu nya yele ba te, Bene te ya bahɛ te la daana ya bala? Wane te ya tɛn'ɛha potɛn'ɛra ayi' ayi'? 39Behɛ ya n nu'uhen la n natala la te yan wan nyɛ' te la dela mam n bala. Gorɛ ya n iŋa behɛ te ya wan nyɛ' te n tara la asaala iŋnaanɛ. Se'ere n sɔe la, kɔkɔ ka tare asaala iŋnaanɛ. 40En daa yele ba wana wa la, a nya pa'alɛ ba mɛ a nu'uhen la a natala la. 41Ba kelom nan ka sakɛ bo sɛla te a yele la ba poorɛ pee mɛ la zuo ge la me eŋɛ ba pakerɛ. Bala te a daa soke ba yeti, Ya tare sɛla wan di' kalam? 42Te ba gɛn'ɛn zinho te ba dɔgɛ bo en, 43te a to'e obe ba nɛŋan. 44Te a nya yele ba te, Mam n daa boe la ya la, n daa yele ya te sɛla woo te ba golehɛ Moses Pa'alegɔ la Nɔtɔgɔheba la Yooma gɔnɔ la poan yɛhera n yele mɛ sontii de seren eŋɛ bala. 45Depooren te a nya tɔgɛ pa'alɛ ba te ba bɔkɛ sɛla n boe Yenɛ gɔŋɔ la poan vɔnrɛ n de se'em. 46A yele ba te, Sɛla te ba golehɛ eŋɛ Yenɛ gɔŋɔ la poan dela: ba golehɛ te se'em te Na'ayenɛ loe te wan nyɛ' namehegɔ ge me vo'e n kum dabeha atan' poan. 47Le yɛ'ɛha me, a yu'urɛ poan te nɛreba wan mɔɔlɛ te nɛreba tee ba potɛn'ɛra ba be'em poan ge te Na'ayenɛ bahɛ ba be'em bo ba. Ba wan pin'ilom la Yerusalem teŋa mɔɔla ta paara teŋhe woo. 48Ge yamam me n de sɛba n nyɛ' yele ana wa la ya nini. 49Dene poan, mam mea wan bo ya sɛla te n Sɔ' biŋe a nɔɔrɛ te a wan bo ya la. Ge la sontii ya bɔna Yerusalem teŋa la poan gura te Na'ayenɛ ta bo ya paŋa. 50Yesu nya tare ba mɛ te ba yehe teŋa la poan. Ba keŋɛ ta wona la ba paɛ la Betani teŋa poan. Bilam te a zɛnkɛ a nu'uhen kan' kan'somɔ bo ba. 51En kelom kan'ara bɔ'ɔra ba mɛ ge te Na'ayenɛ yare bahɛ en te a bahɛ ba ge zom saazuo ha. 52Bala te a dɔlɔba na'ahe en ge lebe Yerusalem teŋa poan la popeelom 53ge kɔ'ɔn bɔna la Yenɛ Yire la poan pɛngera Na'ayenɛ ka gɔ'ɔra.
Copyrighted Material
Learn More
bam_Latn eng_Latn eng_Latn